b'\n_START_ARTICLE_\nApokalipsa\n_START_PARAGRAPH_\nApokalipsa (starogr\xc5\xa1ko: \xe1\xbc\x80\xcf\x80\xce\xbf\xce\xba\xce\xac\xce\xbb\xcf\x85\xcf\x88\xce\xb9\xcf\x82[apokalipsis] = odkritje, odstiranje) ozna\xc4\x8duje zapisano skrivno razodetje, zlasti v povezavi z dogodki ob koncu sveta. Danes v pogovornem smislu izraz apokalipsa ve\xc4\x8dinoma predstavlja konec sveta._NEWLINE_Izraz Apokalipsa v o\xc5\xbejem pomenu (z veliko za\xc4\x8detnico) predstavlja drugo ime za zadnjo knjigo Svetega pisma: Razodetje. To knjigo je domnevno napisal sveti Janez Evangelist na otoku Patmosu. Poleg pozdravov razli\xc4\x8dnim kr\xc5\xa1\xc4\x8danskim skupnostim vsebuje tudi videnja povezana s koncem sveta._NEWLINE_Poleg Janezovega obstaja \xc5\xa1e ve\xc4\x8d drugih razodetij, ki niso vklju\xc4\x8dena v Sveto pismo. Vsem tem delom je skupno, da opisujejo nekega preroka, ki mu angel posreduje nekak\xc5\xa1no videnje. Videnja po navadi vsebujejo eshatolo\xc5\xa1ke prvine - vizije konca sveta._NEWLINE_Konec sveta razumejo verniki \xc5\xa1tevilnih verstev kot trenutek, ko se bodo izpolnile prerokbe, ko bo na zemljo pri\xc5\xa1el napovedani odre\xc5\xa1enik ali kar Bog osebno. V tem smislu je konec sveta vesel dogodek. Vendar pa je po prepri\xc4\x8danju mnogih konec sveta povezan z materialnim uni\xc4\x8denjem sveta, zato izraz apokalisa pogosto ena\xc4\x8dimo tudi s katastrofo svetovnih razse\xc5\xbenosti. Mnogi ljudje tudi verujejo, da bo ob koncu sveta nastopila poslednja sodba, ko bo Bog ljudi razdelil na dobre in slabe.'